  Виталий Пронин Л. КурбатоваАлнаш шор ёзо школаысь музее пыриды ке, отысь потэмды уз пот ни. Уго солэн кивалтӥсез Любовь Курбатова сомында тунсыкозэ вераны, пичизэ но, бадӟымзэ но бордаз бинялтыны быгатэ. Валаськод: музейын со ньӧмыз понна уг ужа, Любовь Васильевна соин улэ, та омырен шока.Любовь Васильевна - Дышетон удысысь отличник. 40 ар школаын тырше ини, нуэ суредан искусствоя но черчениея урокъёсты, музеен кивалтэ ини 16-тӥ арзэ. Солэсь азьвыл усьтӥз вал ёросысь ик Усо школаысь музеез. Отысь шыкыс дас ар ӵоже узырмиз но паськытаз. Усоысь музей Удмуртиын устоез луиз, татчы кӧня ке пол Ижысь телевидение ветлӥз. Соин ик Любовь Васильевналы Алнашысь музеез валтыны ӵектэмзы бере кышномурт огшап малпаськиз. Аслаз кужмызлы-визьмызлы солэн осконэз ӧз кулэсмы, жаль вал Усоысь музеез кельтыны. Но Любовь Курбатова мытэм ужзэ кельтӥз оскымон киосы - аслаз дышетэм муртэзлы Людмила Ефремовна Николаевалы.- Алнаш музеен азьвыл кивалтэ вал Елена Дмитриевна Кузнецова, синмаськымон кышномурт, - веранзэ мытэ Любовь Васильевна. - Со историяя дышетӥсь вал бере, музей но историлыгес сӥземын вал. Нимаз люкетъёсъя со висъямын ӧй вал. Музеез мыным сётыкуз, со шуиз: Любовь Васильевна, тӥ татын номыр выльзэ кылдытыны уд ни быгатэ, дыр, малы ке шуоно туала вакытэ адямиос вашкала арбериосты дунъяны, утьыны уг валало ни. Мон дышетӥсь бере, та музеез но дышетон программаен герӟано кариськи. Нырысь гожтӥ 7-тӥ класслы нимысьтыз программа. «Лымшор удмуртъёслэн выжыоссы» нимай сое. Музеез кӧня ке люкетлы висъяй. Нырысетӥяз вераськом удмуртъёслэн юртъерзы, вашкалаосмылэн дӥськутсы, киужъёссы сярысь. Татын ик урокъёсты нуыны кутски. Корка, кенос, куала, капка бордысен кутскыса, ми пыдлогес но пыдлогес вамыштӥмы. Тани капкаез ик басьтоно ке, маиз отын тунсыко луоз кадь. Но ведь капкаысь одӥг пужы но юнме пуктэмын ӧй вал, котькудӥз маке сярысь вера асьмелы. Котькудӥз пӧртэм сямен быдэстэмын, уго гуртын котькуд коркан кибашлыос вал.Собере Любовь Васильевна 5-тӥ класслы дышетон программа гожтӥз. «Шаермылэн историез но культураез» нимаз сое. Котькуд пинал аслэсьтыз выжы писпузэ лэсьтыны кутскиз, семьяез бордысен Алнаш черкогуртлэн историез дорозь вуиз.- Куд-огез юало: кулэ-а со пиналъёслы? Мон шуисько: куинь полэс кулэ. Нылпиослы та уж туж тунсыко. Медаз шуэ, туала пиналъёс кезьытэсь, йӧнтэмесь. Эн пӧяське, соос азьтэмесь но, уродэсь но ӧвӧл. Яратон но саклык тырмымтэен, кышкасесь, мытылӥсесь. Но соосын ӟеч мылкыдын, вань тодон-валандэ но сюлэм шуныттэ поныса, ужаськод ке, нылпиос но тыршо, тунсыкъясько, азьлань мыныны тыршо, - мылкыдзэ усьтэ Любовь Курбатова.Бадӟым классъёсын дышетскисьёслы та дышетӥсь гожтӥз куинетӥ программа. Соя 6-тӥ-11-тӥ классъёсысь пиналъёс ёросысь гуртъёсы лагерен пото. Кык арня ӵоже соос кыӵе ке гуртын (асьсэос быръё) зэмос экспедиция радъяло. Пумиськыло, кенешо гурт калыкен. Пӧлазы вань асьсэлэн фотографсы, художниксы. Кин ке вашкала кырӟанъёсты гожтэ, мукетыз гуртлэсь историзэ эскере, куинетӥез отысь тунсыко адямиосын кенеше. Тани кылем арын вуылӥзы Кузёбае, Кучыранэ, Блатгуртэ. Блатгуртлэн улэм-вылэменыз пиналъёсты тодматӥз азьвыл дышетӥсь Лидия Кондратьевна Савельева. Со сомында тунсыкозэ вераз. Та пичигес гуртлэн сыӵе паймымон сюресэз вылэм. Со пумиськонъёс бере нылпиослэн утчаськыны-юалляськыны мылкыдзы эшшо бурдъяськиз. Таӵе лагерьёс бӧрсьы 7-тӥ-11-тӥ классъёсысь нылъёс-пиос научной ужъёс гожъяло. Соосын пырисько шаерамы ортчись конференциосы, туэ гинэ алнашъёслэн таӵе конференциосын куинь вормонзы ини. Таӵе экспедициослэн пайдазы шӧдскымон. Вордскем палъёссы сярысь трос выльзэ тодэм сяна, нылпиос калыкен огкыл шедьтыны, адямиосын кусып тупатыны дышетско.Алнашысь музейын паймымон экспонатъёс трос. Татысь адӟыны луэ мамонтлэсь пиньзэ, вашкала удмуртъёслэсь ужан тӥрлыкъёссэс, обросъёсты но трос мукетсэ. Алнаш школаысь музейлэн азьвыл кивалтӥсез янгышаз. Любовь Васильевна лыктыку, татын ог 300 экспонат ке вал, туннэ нуналлы 790 лыдъяське. 35-ез, Быдӟым ожен герӟаськемез, кун учётын сылэ.- Тужгес вашкала арбери - вӧсяськон куалаысь пу тэркы но пу сюмык, - веранзэ азьланьтэ Любовь Курбатова. - Соосты кие кутыса ик, шӧдӥськод, макем тыршыса лэсьтэм та арбериосты кузёез. Тани учке ай, удмуртъёслэн дурызы - огшоры сиськон арбери, лусъемын но сокем вольыт ӧвӧл, лэсьтэмез но кырыжгес. Нош вӧсяськон сюмыксы сокем вольыт, чебер, лакен шобыртэм кадь чиля. Со возьматэ, макем гажало, дунъяло вал удмуртъёс инмаръёссэс.Аспӧртэм экспонатъёс сярысь верано ке, пусйысал нылкышно кильтыръяськонъёсты. Тани учке ай йырси пунэтэ юнматӥськись арбериосты, кыӵе мудронэсь. Куд-огез соосты пель угыосын сурало. Вань на таӵе котырес гырлыосмы. Соосты дӥськут борды но ошыны луэ, киын кутыса шудыны но, валэз чеберъяны но.Музейын урокъёс но адӟытонъёс ортчытъям сяна, нылпиос но дышетӥсьёс Любовь Курбатова кичӧлтэмъя книгаос дасяло. Кылсярысь, Алнаш школалэн Быдӟым ожлы сӥзем буре ваён книгаез вань. Со лэсьтэмын нылпиослэн киосынызы. Школьникъёс войнае пыриськем ӵужатайёссы-песятайёссы сярысь гожъязы. Кыкетӥ книгазы сӥземын Алнаш школаысь пионеръёслы. Нош туэ соос куинетӥ ужзы борды басьтӥськыны малпало. Геннадий Красильников писатель бордысен кутскыса, Алнаш школаысь потэм тужгес тодмо адямиослы сӥземын луоз со.Галина Семёнова Туспуктӥз Владимир Беломорских Теги: Алнаш  